kwa
Kwa er en gruppe på ca. 40 sprog inden for den niger-kordofanske sprogæt. De tales skønsmæssigt af ca. 25 millioner langs Vestafrikas kyst fra Elfenbenskysten til det østlige Nigeria og ca. 400 km ind i landet. Kwa-sprogene opdeles i to undergrupper: nyo-sprogene efter ordet for tallet to og "venstrebredsprogene", som tales øst for Voltafloden. Karakteristisk for kwa-sprogene er bl.a. manglende bøjnings- og afledningsendelser og de er desuden tonesprog. Vigtige kwa-sprog er akan, ewe og ga. Tidligere blev også edo, nupe, yoruba og igbo regnet for kwa-sprog, men de klassificeres nu som benue-kongo-sprog.